Priekšlikums EIROPAS PARLAMENTA UN PADOMES REGULA , ar kuru attiecībā uz piemērošanas datumu groza Regulu (EK) Nr. 450/2008, ar ko izveido Kopienas Muitas kodeksu (Modernizētais muitas kodekss) /* COM/2013/0193 final - 2013/0104 (COD) */





PASKAIDROJUMA RAKSTS 1. PRIEKŠLIKUMA KONTEKSTS Eiropas Parlamenta un Padomes 2008. gada 23. aprīļa Regulas (EK) Nr. 450/2008, ar ko izveido Kopienas Muitas kodeksu (Modernizētais muitas kodekss)[1], mērķis ir pielāgot muitas tiesību aktus, lai tie atbilstu muitas un tirdzniecības elektroniskajai videi, kā arī reglamentētu to. Tas deva iespēju ievērojami mainīt muitas noteikumus, padarot tos vienkāršākus un labāk strukturētus. Minētā regula stājās spēkā 2008. gada 24. jūnijā, bet saskaņā ar tās 188. panta 2. punktu tā ir piemērojama tikai tad, kad ir piemērojami tās īstenošanas noteikumi, un vēlākais piemērošanas datums ir 2013. gada 24. jūnijā. Komisija 2012. gada 20. februārī Eiropas Parlamentam un Padomei iesniedza priekšlikumu regulai, ar ko izveido Savienības Muitas kodeksu[2], kas ir Regulas (EK) Nr. 450/2008 pārstrādāta redakcija, lai minēto regulu atceltu un aizstātu pirms plānotā piemērošanas datuma šādu iemeslu dēļ: - lai pārceltu uz vēlāku laiku Regulas (EK) Nr. 450/2008 piemērošanas datumu un tādējādi iestādēm un ekonomikas dalībniekiem dotu pienācīgu laiku nepieciešamo ieguldījumu veikšanai un nodrošinātu pakāpenisku, saistošu un reāli paveicamu elektronisko procesu ieviešanu; - lai pielāgotu Regulu Nr. 450/2008 Lisabonas līguma noteikumiem attiecībā uz Komisijai piešķiramajām deleģēto vai īstenošanas aktu pieņemšanas pilnvarām saskaņā ar Līguma par Eiropas Savienības darbību 290. un 291. pantu; - lai pielāgotu dažus Regulas (EK) Nr. 450/2008 noteikumus, kas ir grūti īstenojami. Bet, lai gan iestādes drīz panāks politisku vienošanos par regulas galīgo tekstu, pārstrādātās redakcijas parasto likumdošanas procedūru nav iespējams pabeigt laikā, lai tā tiktu pieņemta un stātos spēkā pirms 2013. gada 24. jūnija termiņa. Nepaspējot laikā pieņemt regulas tekstu, galvenās nelabvēlīgās sekas būtu šādas: - Regula (EK) Nr. 450/2008 2013. gada 24. jūnijā būtu jāsāk piemērot brīdī, kad vēl nav stājušies spēkā piemērošanai nepieciešamie Komisijas akti un nav veikti nepieciešamie IT uzlabojumi, kas nodrošina atbilstību elektroniskās datu apstrādes tehnoloģiju izmantošanas principam, kurš noteikts 5. panta 1. punktā; - Regula (EEK) Nr. 2913/92 (pašlaik spēkā esošais Kopienas Muitas kodekss) arī tiktu atcelta, un tas radītu juridisko nenoteiktību par tobrīd piemērojamajiem muitas tiesību aktiem, un tas būtu šķērslis visaptverošas un konsekventas Savienības muitas jomas tiesību aktu sistēmas saglabāšanai līdz ierosinātās regulas pieņemšanai. Šo iemeslu dēļ un paredzot ārkārtas rīcību, lai novērstu nopietnas grūtības Savienības muitas tiesību aktu sistēmā, Komisija uzskata, ka Regulas (EK) Nr. 450/2008 beidzamo piemērošanas datumu, kas noteikts 188. panta 2. punkta otrajā daļā, varētu pārcelt uz vēlāku laiku, lai likumdošanai dotu pienācīgu laiku pabeigt Savienības Muitas kodeksa pieņemšanas procesu. Jaunais piemērošanas datums, ievērojot minēto mērķi, būtu 1.11.2013. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMI Priekšlikums neskar Regulas (EK) Nr. 450/2008 būtību, tā vienīgais mērķis ir pārcelt uz vēlāku laiku piemērošanas datumu un tādējādi dot laiku, kas konkrēti nepieciešams, lai Eiropas Parlaments un Padome pabeigtu likumdošanas procedūru minētās regulas atcelšanai un aizstāšanai ar jauno regulu, ar ko izveido Savienības Muitas kodeksu. Tādēļ nav nepieciešams iesaistīt citas personas kā vien Eiropas Parlamentu un Padomi, nedz arī veikt ietekmes novērtējumu. 3. PRIEKŠLIKUMA JURIDISKIE ASPEKTI Priekšlikums ir Regulas (EK) Nr. 450/2008 188. panta 2. punkta otrās daļas grozījums, lai 2013. gada 24. jūnija datumu aizstātu ar 1.11.2013. Tā juridiskais pamats tāpat kā grozītajai regulai, ņemot vērā Lisabonas līgumu, būs: Līguma par Eiropas Savienības darbību (LESD) 33., 114. un 207. pants. LESD 31. pants vairs nevar kalpot par juridisko pamatu tādam leģislatīvam aktam kā ierosinātā regula, jo tas reglamentē neleģislatīvu aktu pieņemšanu. Šāda atsauce jebkurā gadījumā minētās regulas darbības jomas un satura dēļ nav nepieciešama. 4. IETEKME UZ BUDŽETU Nav 5. IZVĒLES ELEMENTI Nav 2013/0104 (COD) Priekšlikums EIROPAS PARLAMENTA UN PADOMES REGULA , ar kuru attiecībā uz piemērošanas datumu groza Regulu (EK) Nr. 450/2008, ar ko izveido Kopienas Muitas kodeksu (Modernizētais muitas kodekss) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 33., 114. un 207. pantu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, ņemot vērā Eiropas Ekonomikas un sociālo lietu komitejas atzinumu[3], saskaņā ar parasto likumdošanas procedūru, tā kā: (1) Eiropas Parlamenta un Padomes 2008. gada 23. aprīļa Regula (EK) Nr. 450/2008, ar ko izveido Kopienas Muitas kodeksu (Modernizētais muitas kodekss)[4], stājās spēkā 2008. gada 24. jūnijā, bet saskaņā ar tās 188. panta 2. punktu tā ir piemērojama tikai tad, kad ir piemērojami tās īstenošanas noteikumi, un vēlākais piemērošanas datums ir 2013. gada 24. jūnijā. Ar Regulu (EK) Nr. 450/2008 ir paredzēts aizstāt Padomes 1992. gada 12. oktobra Regulu (EK) Nr. 2913/92, ar ko izveido Kopienas Muitas kodeksu[5]. (2) Komisija 2012. gada 20. februārī Eiropas Parlamentam un Padomei iesniedza priekšlikumu regulai, ar ko izveido Savienības Muitas kodeksu[6], kā Regulas (EK) Nr. 450/2008 pārstrādātu redakciju, lai minēto regulu aizstātu pirms beidzamā piemērošanas datuma. Bet šīs ierosinātās regulas pieņemšanas parasto likumdošanas procedūru nav iespējams pabeigt laikā, un tādējādi nav iespējama tās stāšanās spēkā pirms beidzamā termiņa 2013. gada 24. jūnijā. Tādēļ, ja netiktu veikts koriģējošs likumdošanas pasākums, Regula (EK) Nr. 450/2008 minētajā datumā būtu jāpiemēro, savukārt Regula (EEK) Nr. 2913/92 tiktu atcelta. Tas radītu juridisko nenoteiktību par tobrīd piemērojamajiem muitas tiesību aktiem un būtu šķērslis visaptverošas un konsekventas Savienības muitas jomas tiesību aktu sistēmas saglabāšanai līdz ierosinātās regulas pieņemšanai. (3) Lai novērstu šādas nopietnas problēmas saistībā ar Savienības muitas jomas tiesību aktiem un dotu pienācīgu laiku pabeigt Savienības Muitas kodeksa pieņemšanas procesu, Regulas (EK) Nr. 450/2008 beidzamo piemērošanas datumu, kas noteikts 188. panta 2. punkta otrajā daļā, jāpārliek uz vēlāku laiku. Jaunais piemērošanas datums, ievērojot minēto mērķi, ir 1.11.2013, IR PIEŅĒMUŠI ŠO REGULU. 1. pants Regulas (EK) Nr. 450/2008 188. panta 2. punkta otrajā daļā datumu „2013. gada 24. jūnijs” aizstāj ar 1.11.2013. 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Eiropas Parlamenta vārdā – Padomes vārdā – priekšsēdētājs priekšsēdētājs [1] OV L 145, 4.6.2008., 1. lpp. [2] COM(2012) 64 final [3] OV C [..], [..], [..]. lpp. [4] OV L 145, 4.6.2008., 1. lpp. [5] OV L 302, 19.10.1992., 1. lpp. [6] COM(2012) 64 final